钦定古今图书集成/明伦汇编/氏族典/第573卷 > 完颜宗翰
## 钦定古今图书集成/明伦汇编/氏族典/第573卷 > 完颜宗翰

按《金史宗翰传》：“宗翰本名粘没喝，汉语讹为粘罕，国
相撒改之长子也。年十七，军中服其勇。及议伐辽，宗
翰与太祖意合，为右军，大败辽人于达鲁古城。既克
中京，宗翰率偏师趋北安州，以精兵六千袭辽主，倍
道兼行，一宿而至，辽主遁去，西京复叛，宗翰弟扎保
迪没于阵。天眷中，赠扎保迪特进。宗翰已抚定西路”
州县部族，谒上于行在所，遂从上取燕京，驻军云中。
太宗即位，诏宗翰为左副元帅，自太原路伐宋，降朔
州，克代州，围太原府，自河北趋汴，降威胜军，克隆德
府，遂取泽州。撒剌答等先已破天井关，进逼河阳，破
宋兵万人，降其城。宗翰攻怀州，克之。丁亥，渡河。闰月，
宗翰至汴，克汴州，遂趋洛阳，取郑州，遂迁洛阳、襄阳、
颍昌、汝、郑、均、房、唐、邓、陈、蔡之民于河北，而遣娄室平
陕西州郡。初，太宗以斜也为谙班勃极烈，天会八年，
斜也薨，久虚此位。而熙宗宗峻子，太祖嫡孙。宗翰与
宗干、希尹定议，入言于太宗，请之再三，太宗以义不
可夺，乃从之。遂立熙宗为谙班勃极烈。于是，宗翰为
国论右勃极烈兼都元帅。熙宗即位，拜太保、尚书令、
领三省事，封晋国王。乞致仕，诏不许。天会十四年薨，
年五十八。追封周、宋国王。正隆二年，例封金源郡王。
大定间，改赠秦王，谥“桓忠”，配享太祖庙庭。孙秉德、斜
哥。